PMIndiaData/PMIndiaSum huggingface dataset:
நிலக்கரி சுரங்கங்கள் (சிறப்பு ஏற்பாடுகள்) சட்டம், 2015இன் கீழ் நிலக்கரி அமைச்சகத்தில் தேசிய ஆணையத்திற்கான பதவி  (இணை செயலாளர் அந்தஸ்தில்) உருவாக்கம்

பிரதமர் திரு. நரேந்திர மோடி அவர்கள் தலைமையில் நடைபெற்ற அமைச்சரவைக் கூட்டத்தில் நிலக்கரி அமைச்சகத்தில் நியமன ஆணையம் (இணைச் செயலாளர் அந்தஸத்தில்) 4வது சம்பள வரிசையில் ரூ. 37,400-67,000 மற்றும் வகைச் சம்பளம் ரூ.10,000 உடன் ஒரு பதவியை உருவாக்கவும், அவருக்கு உதவும் வகையில் இதர அலுவலர் மற்று ஊழியர் பதவிகளை உருவாக்கவும் அனுமதி வழங்கப்பட்டது. 2015ஆம் ஆண்டின் நிலக்கரி சுரங்கங்கள் (சிறப்பு ஏற்பாடுகள்)சட்டத்தின் கீழ் தேசிய ஆணையத்தின் அலுவலகம் முறையாக செயல்படுவதற்கு இந்த ஏற்பாடு உதவி செய்யும். இதன் மூலம் அச்சட்டத்தின் நோக்கங்கள் நிறைவேற்றப்பட வழியேற்படும். நிலக்கரித் துறையினை பாதிக்கின்ற நிச்சயமற்ற நிலையினை மாற்றுவதற்கும், பொருளாதாரத்தின் முக்கிய துறைகளுக்கு நிலக்கரி கிடைப்பதை மேம்படுத்தவும் இதன் மூலம் நிலக்கரித் துறையானது இன்னும் துரிதமான வேகத்தில் வளர்ச்சி பெறவுமான நியமன ஆணையத்தின் சிறப்பான செயல்பாட்டிற்கு இந்த பதவி உருவாக்கம் உதவி செய்யும். ••••••
இந்துஸ்தான் ஃபெர்டிலைசர் கார்ப்பரேஷன் லிமிடெட் நிறுவனத்தின் பரோனி கிளையை விரைவாக மீண்டும் செயல்பட வைக்க நிதி மறுகட்டமைப்பு

நிறுவனத்திற்கு மீண்டும் நிதிக் கட்டமைப்பை ஏற்படுத்த பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. அமைச்சரவை கூட்டத்தில் இதர விஷயங்களுடன் அந்த நிறுவனம் மத்திய அரசுக்கு அளிக்க வேண்டிய 1916.14 கோடி (31.3.1015 வரையிலானது) கடன் மற்றும் இந்திய அரசுக்கான கடனுக்கு அளிக்க வேண்டிய வட்டி (31.3.2015 வரை 7163.35 கோடி) நீக்கத்திற்கும் ஒப்புதல் அளிக்கப்பட்டுள்ளது. பரோனி கிளைக்குச் சொந்தமான 56 ஏக்கர் சாம்பல் கொட்டி வைக்கப்படும் நிலத்தை பீகார் மாநில மின் உற்பத்தி நிறுவனத்திற்கு மாற்றம் செய்து ஹெச்.எப்.சி.எல் நிறுவனத்தை விரைவாக மீண்டும் செயல்பட வைக்கும் வகையில் அதன் கடன்களை தீர்க்கவும் மத்திய அமைச்சரவை ஒப்புதல் அளித்துள்ளது. அமைச்சரவையின் இந்த ஒப்புதல் ஹெச்.எப்.சி.எல். நிறுவனத்தின் நிகர மதிப்பை நேர்மறையாக்கி பி.ஐ.எஃப்.எல். பதிவில் இருந்து நீக்க உதவும். ஹெச்.எப்.சி.எல். நிறுவனத்தின் பரோனி கிளையை விரைவாக மீண்டும் திறப்பதற்கு இது வழி ஏற்படுத்திக் கொடுக்கும். கடந்த ஜனவரி 1999 முதல் இந்தக் கிளை செயல்படாமல் உள்ளது. இதனால் இந்தக் கிளை மற்றும் அதனைச் சார்ந்த வசதிகள் பயன்படுத்தப்படாமல் இருந்து வந்தது. அசாமில் உள்ள நம்ரூப்பில் உள்ள சிறிய யூரியா தொழிற்சாலை தவிர வேறு எந்த யூரியா தொழிற்சாலையும் நாட்டின் கிழக்கு பகுதியில் செயல்பாட்டில் இல்லை என்பது குறிப்பிடத்தக்கது. நமது நாட்டின் வருடாந்திர யூரியா நுகர்வு சுமார் 320 எல்.எம்.டி.யாக இருப்பதுடன், இதில் 245 எல்.எம்.டி. மட்டும் உள்நாட்டிலேயே உற்பத்தி செய்யப்பட்டு எஞ்சியவை இறக்குமதி செய்யப்பட்டு வருகிறது. பரோனியில் புதிய தொழிற்சாலை செயல்படுவது பீகார், மேற்கு வங்கம் மற்றும் ஜார்க்கண்ட்டில் அதிகரித்து வரும் தேவையைப் பூர்த்தி செய்யும். மேலும் இது மேற்கு மற்றும் மத்திய பிராந்தியங்களில் இருந்து யூரியா அனுப்படுவதால் இது ரயில்வே மற்றும் சாலை கட்டமைப்பில் அழுத்தத்தை போக்கி அதன் மூலம் சரக்கு போக்குவரத்துக்கான மாநிலம் குறைவதால் நாட்டுக்கு பெரும் தொகை மிச்சமாகும். மேலும் இந்த ஆலை 400 பேருக்கு நேரடி மற்றும் 1200 பேருக்கு மறைமுக வேலைவாய்ப்பு அளிக்கும். மேலும் இந்த பரோனி தொழிற்சாலை கெயில் நிறுவனத்தால் நிறுவப்படும் ஜகதீஷ்பூர் – ஹல்திய எரிவாயு குழாய் திட்டத்தில் முக்கியமாக இருக்கும். கிழக்கு இந்தியாவில் பொருளாதார மற்றும் உள்கட்டமைப்பு வளர்ச்சிக்கு இது முக்கியமாக திகழும்.
பாரதப் பிரதமர் ராஜ்கோட் பசுமை விமானநிலையத்திற்கான அடிக்கல் நாட்டு விழாவைத் தொடர்ந்து சோட்டிலா நகரில் உரையாற்றினார்

பிரதம மந்திரி திரு. நரேந்திர மோடி அவர்கள் இன்று குஜராத் மாநிலம் சுரேந்திர நகர் மாவட்டம் சோட்டிலா நகரில் பொதுமக்களிடையில் உரையாற்றினார். முன்னதாக, அவர் ராஜ்கோட் நகரில் பசுமை (Green field) விமான நிலையத்தை அமைப்பதற்கான அடிக்கல்லை நாட்டினார். அத்துடன், அகமதாபாத் – ராஜ்கோட் இடையிலான தேசிய நெடுஞ்சாலையில் ஆறுவழிப் பாதை, ராஜ்கோட் – மோர்பி இடையிலான மாநில நெடுஞ்சாலை ஆகியவற்றுக்கும் அடிக்கல் நாட்டினார். அதைத் தொடர்ந்து பால் பதப்படுத்தி, பாக்கெட்டில் அடைக்கும் முழுமையான தானியங்கி பால் பண்ணையை நாட்டுக்கு அர்ப்பணித்தார். மேலும், சுரேந்திர நகர் பகுதியில் உள்ள ஜோரவார்நகர், ரத்னபூர் ஆகிய இடங்களுக்கு குடிநீர் வழங்கும் குழாய் இணைப்புத் திட்டத்தையும் தொடங்கி வைத்தார். மக்களிடையே உரையாற்றிய பிரதமர், “சுரேந்திர நகரில் ஒரு விமான நிலையம் அமையும் என்பது கற்பனை கூட செய்து பார்க்க முடியாமல் இருந்தது. இத்தயை அபிவிருத்திப் பணிகள் குடிமக்களுக்கு அதிகாரமளிக்கும் வகையில் அமைந்தவை. விமானப்போக்குவரத்து என்பது பணக்காரர்களுக்காக இருக்க முடியாது. விமானப் போக்குவரத்தை மிகவும் எல்லோரும் எளிதில் செல்லவும் ஏழை,எளியவர்களும் பயணம் செய்யும் வகையிலும் மலிவாக்கிவிட்டோம்” என்று கூறினார். அவர் மேலும் பேசுகையில், “மேம்பாடு என்பதற்கான விளக்கம் இப்போது மாறிவிட்டது. கைக்குழாய்களை அமைப்பது வளர்ச்சி என்று கருதிக் கொண்டிருந்த காலம் போய், இன்று நர்மதை நதியின் நீர் மக்களுக்குக் கொண்டு செல்லும் நிலைக்கு வந்துவிட்டது. நர்மதை நதியின் நீரின் மூலம் சுரேந்திர நகர் மாவட்ட மக்கள் பெரிதும் பலன் பெறுவர். இந்நிலையில் பொதுமக்கள் பொறுப்புடன் பயன்படுத்த வேண்டும். ஒவ்வொரு துளியையும் வீணாக்காமல் சேமிக்க வேண்டும். சுர்சாகர் பால் பண்ணை பொதுமக்களுக்குப் பெரிய அளவில் பலனை அளிக்கும்“ என்று குறிப்பிட்டார். மாநிலத்தில் சிறந்த வகையிலான, பாதுகாப்பான சாலைகளை அமைப்பதற்காக முன்னாள் முதலமைச்சர் கேசுபாய் பட்டேல் கடும் முயற்சிகளை மேற்கொண்டார் என்று பிரதமர் நினைவுகூர்ந்து பேசினார்.
திரு.கேசுபாய் பட்டேலின் மறைவையொட்டி பிரதமர் விடுத்த இரங்கல் செய்தியின் மொழியாக்கம்

இன்று, குஜராத் மற்றும் நாட்டின் பெரும் புதல்வர் நம்மை விட்டுச் சென்று விட்டார். நமது அன்புக்குரிய கேசுபாய் பட்டேலின் மறைவுச் செய்தி அறிந்து நான் அதிர்ச்சியும், வேதனையும் அடைந்தேன். கேசுபாய் பட்டேல் எனக்கு தந்தையைப் போன்றவராவார். அவரது மறைவு எனக்கு பேரிழப்பாகும். இந்த வெற்றிடம் எப்போதும் நிரப்ப இயலாததாகும். அவரது அறுபதாண்டு பொது வாழ்க்கையில், தேசியவாதம், நாட்டு நலன் என்ற ஒரே லட்சியத்தை மட்டுமே அவர் கொண்டிருந்தார். கேசுபாய் பெரும் ஆளுமைத் திறம் வாய்ந்தவராகத் திகழ்ந்தார். ஒரு புறம், அவர் மிகவும் மென்மையும், பணிவும் கொண்ட நடத்தையுடையவராக இருந்தார். மறுபுறம், முடிவுகளை எடுத்த அவரது உறுதிப்பாடு மிகவும் வலிமையானதாகும். சமுதாயத்துக்காக அவர் தமது வாழ்வை அர்ப்பணித்தார். சமுதாயத்தின் ஒவ்வொரு பிரிவுக்காகவும் அவர் தொண்டாற்றினார். அவரது ஒவ்வொரு முயற்சியும் குஜராத்தின் முன்னேற்றத்துக்காகவே இருந்தது. ஒவ்வொரு குஜராத்தியையும் முன்னேற்றுவதாகவே அவர் எடுத்த முடிவுகள் அமைந்திருந்தன. மிகவும் எளிமையான விவசாயக் குடும்பத்தைச் சேர்ந்த நமது கேசுபாய், விவசாயிகள் மற்றும் ஏழைகளின் இன்னல்களை நன்கு உணர்ந்திருந்தார். விவசாயிகளின் நலனே அவருக்கு மிகவும் முக்கியமானதாக இருந்தது. ஒரு சட்டமன்ற உறுப்பினராக, நாடாளுமன்ற உறுப்பினராக, அமைச்சராக, முதலமைச்சராக அவர் எடுத்த முடிவுகள் மற்றும் மேற்கொண்ட கொள்கைகள் அனைத்திலும், விவசாயிகளின் நலனுக்கு எப்போதும் முன்னுரிமை கொடுத்து வந்தார். கிராமவாசிகள், ஏழைகள், விவசாயிகள் ஆகியோருக்காக அவர் ஆற்றிய தொண்டுகள் மிகச்சிறந்தவை. தேசிய நலன், பொதுப் பணியில் அர்ப்பணிப்பு என தமது வாழ்க்கை முழுவதும் அவர் மேற்கொண்ட பணிகள் பல தலைமுறைகளையும் ஈர்த்து, ஊக்குவிக்கக்கூடியவை. குஜராத்தின் ஒவ்வொரு பகுதிக்கும் கேசுபாய் நன்கு தெரிந்தவராக இருந்தார். அவர், ஜனசங்கத்தையும், பிஜேபியையும் குஜராத்தின் ஒவ்வொரு பகுதிக்கும் எடுத்துச் சென்று, ஒவ்வொரு மண்டலத்திலும் அதை வலிமைப்படுத்தினார். நெருக்கடி நிலையின் போது, அவர் எவ்வாறு இருந்தார் என்பது இன்னும் எனக்கு நினைவில் உள்ளது. ஜனநாயகத்தைக் காப்பாற்ற அனைத்து விதமான முயற்சிகளுடன் அவர் போராடினார். என்னைப் போன்ற ஏராளமான சாதாரணத் தொண்டர்களுக்கும் கேசுபாய் வழிகாட்டியாகவும், ஆசிரியராகவும் திகழ்ந்தார். நான் பிரமராக ஆன பின்னரும், தொடர்ந்து அவருடன் நெருக்கமான தொடர்பை வைத்திருந்தேன். எப்போதெல்லாம் குஜராத்துக்கு செல்லும் வாய்ப்பு கிடைக்கிறதோ, அப்போதெல்லாம் அவரைச் சந்தித்து ஆசி பெறுவதை வழக்கமாக வைத்திருந்தேன். சில வாரங்களுக்கு முன்பு, சோம்நாத் அறக்கட்டளையின் மெய்நிகர் கூட்டத்தின் போது, அவருடன் மிக நீண்ட உரையாடலை நான் மேற்கொண்டேன். அப்போது, அவர் மிகவும் மகிழ்ச்சியாகக் காணப்பட்டார். இந்தக் கொரோனா தொற்று காலத்தில், தொலைபேசி மூலம் பல முறை அவருடன் பேசியுள்ளேன். அவரது உடல்நிலை குறித்து நான் அடிக்கடி விசாரிப்பது வழக்கம். அமைப்பு ரீதியிலும், போராட்ட காலத்திலும், நிர்வாக ரீதியிலும் சுமார் 45 ஆண்டுகளாக அவரை நான் மிக நெருக்கமாக அறிவேன். இன்று அவரைப் பற்றிய பல்வேறு சம்பவங்களும், நிகழ்வுகளும் எனது மனதில் நீங்காத நினைவுகளாய் நிழலாடுகின்றன. இன்று என்னைப் போலவே ஒவ்வொரு பிஜேபி தொண்டரும் வேதனையில் ஆழ்ந்துள்ளனர். கேசுபாயின் குடும்பத்தினருக்கும், அவரது நலம் விரும்பிகளுக்கும் எனது ஆழ்ந்த இரங்கலைத் தெரிவித்துக் கொள்கிறேன். இந்தத் துயரமான நேரத்தில், அவரது குடும்பத்துடன் விடாமல் தொடர்பில் உள்ளேன். கடவுளின் பாதங்களில் கேசுபாய்க்கு ஒரு இடம் கிடைப்பதற்கு நான் பிரார்த்திக்கிறேன். அவரது ஆன்மா அமைதியில் உறங்கட்டும். ஓம் சாந்தி!!!
இன்று வீரர்கள் தினத்தை முன்னிட்டு சிஆர்பிஎஃப் வீரர்களுக்கு பிரதமர் மரியாதை

இன்று வீரர்கள் தினத்தை முன்னிட்டு மத்திய ரிசர்வ் காவல்படை (சிஆர்பிஃப்) வீரர்களுக்கு பிரதமர் திரு. நரேந்திர மோடி மரியாதை செலுத்தியுள்ளார். ”மத்திய ரிசர்வ் காவல்படையினரின் வீரம் அனைவரும் அறிந்ததே. சிஆர்பிஎஃப் வீரர்கள் தினமான இன்று, இந்த துணிச்சலான படையினருக்கு நான் வணக்கம் செலுத்துகிறேன். 1965ல், குஜராத்தில் உள்ள சர்தார் படேல் சாவடியில் சிஆர்பிஎஃப் வீரர்கள் காட்டிய துணிச்சலை நினைவு கூர்கிறேன். மறைந்த அந்த மாவீரர்களின் தியாகங்களை ஒரு போதும் மறக்கவியலாது” என்று பிரதமர் கூறினார்.
நேபாள பிரதமர், பிரதமர் மோடியுடன் தொலைபேசி மூலம் உரையாடல்

நேபாள பிரதமர் மேதகு புஷ்ப கமல் தஹல் பிரசண்டா திரு. நரேந்திர மோடியுடன் இன்று தொலைபேசியில் உரையாடினார். நேபாள அதிபர் மேதகு பித்யா தேவி பண்டாரி சமீபத்தில் இந்தியாவிற்கு மேற்கொண்ட சுற்றுப் பயணம் வெற்றிகரமாக முடிந்தது உட்பட இந்திய – நேபாள உறவில் சமீபத்தில் ஏற்பட்டுள்ள முன்னேற்றங்கள் குறித்து இரு பிரதமர்களும் விவாதித்தனர். அரசியலமைப்புச் சட்டத்தை அமல்படுத்துவதில் நடைமுறை செயல்படுத்துவதில் அனைத்து பங்குதாரர்களையும் கணக்கில் எடுத்துக்கொள்ள மேற்கொள்ளப்படும் முயற்சிகள் குறித்து பிரதமர் பிரசண்டா எடுத்துரைத்தார். கடந்த 20 ஆண்டுகளில் முதல் முறையாக நேபாளத்தில் உள்ளாட்சி தேர்தல்களை நடத்த உள்ளதாக கூறிய பிரதமர் பிரசண்டா இது சம்பந்தமாக இந்தியா ஒத்துழைப்பு தரவேண்டும் என்று கேட்டுக்கொண்டார். அமைதி, நிலைத்தன்மை மற்றும் சமூக-பொருளாதார மாற்றங்களை கொண்டுவர நேபாள நாடும் அந்நாட்டு மக்களும் மேற்கொண்டு வரும் முயற்சிக்கு இந்திய அரசு மற்றும் இந்திய மக்களின் வாழ்த்துகளை பிரதமர் மோடி தெரிவித்தார். மேலும் நேபாள நாட்டில் நடக்கவுள்ள உள்ளாட்சி தேர்தலுக்கு தேவையான அனைத்து உதவிகளையும் இந்தியா செய்யும் என்றும் பிரதமர் மோடி உறுதி அளித்தார். இந்தய-நேபாள மக்களின் நன்மைக்காக பல்முனை கொண்ட இந்திய – நேபாள ஒத்துழைப்பு உறவுகளை மேலும் வலுபடுத்த இருதலைவர்களும் தங்களின் உறுதிப்பாட்டை மீண்டும் வலியுறுத்தினர்.
ஒடிசா முன்னாள் முதலமைச்சர் திரு ஹேமானந்த பிஸ்வால் மறைவுக்கு பிரதமர் இரங்கல்

ஒடிசா மாநிலத்தின் முன்னாள் முதலமைச்சர் திரு ஹேமானந்த பிஸ்வால் மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துக் கொண்டுள்ளார். இதுகுறித்து அவர் வெளியிட்ட டுவிட்டர் பதிவு வருமாறு; ‘’ ஒடிசா மாநில முன்னாள் முதலமைச்சர் திரு ஹேமானந்த பிஸ்வால் மறைவு குறித்து வேதனையடைந்தேன். பொதுவாழ்வில் பல ஆண்டுகள் தீவிரமாக செயல்பட்டு, மக்களுக்காக முழுமூச்சுடன் பணியாற்றினார். இந்த சோகமான தருணத்தில், அவரது குடும்பத்தினருக்கும், ஆதரவாளர்களுக்கும் அனுதாபங்களைத் தெரிவித்துக் கொள்கிறேன். ஓம் சாந்தி’’
இந்தியா மற்றும் சர்வதேச கடற்படுக்கை ஆணைக்குழுவுக்கும் இடையே உள்ள பாலிமெட்டாலிக் முடிச்சுகளைப் பற்றிய ஆய்வு நீட்டிப்புக்கு மந்திரிசபை ஒப்புதல் அளித்தது.

இந்திய அரசாங்கத்தின் புவி அறிவியல் அமைச்சரவைக்கும், சர்வதேச கடற்படுக்கை ஆணைக்குழுவுக்கும் இடையே இருந்த பாலிமெட்டாலிக் முடிச்சு தொடர்பான ஆய்வு ஒப்பந்தத்தை இன்னும் ஐந்து வருடத்துக்கு(2017 -2022) நீட்டிக்க இந்திய பிரதமர் திரு. நரேந்திர மோடி தலைமையிலான மத்திய அமைச்சரவைஒப்புதல் அளித்துள்ளது. ஏற்கெனவே உள்ள ஒப்பந்தம் மார்ச் 24, 2017-ஆம் ஆண்டோடு நிறைவடைகிறது. இந்த ஒப்பந்தத்தை நீட்டிப்பதன் மூலமாக மத்திய இந்தியப் பெருங்கடல் வடிநிலத்தில் ஒதுக்கப்பட்ட பகுதியில் இந்தியா மேற்கொண்டுவரும் பாலிமெட்டாலிக் முடிச்சுகள் தொடர்பான ஆய்வை பிரத்யேகமாக மேற்கொள்ள முடியும். அதோடு தேசிய ஆட்சி எல்லைக்கும் அப்பாற்பட்டு வணிக வளங்கள் தொடர்பான புதிய வாய்ப்புகளை உருவாக்கிக் கொள்ள முடியும். பிற சர்வதேச நாடுகளும் பங்கு கொண்டு செயலாற்றிவரும் இந்தியப் பெருங்கடல் வடிநிலப்பகுதியில் இந்தியாவும் தொடர்ந்து பங்கு பெறும். பின்னணி: பாலிமெட்டாலிக் முடிச்சுகளை மேங்கனீஸ் முடிச்சுகள் என்றும் சொல்வார்கள். இவை உருளை வடிவில் இருக்கக்கூடிய ஓட்டைகள் கொண்ட பெரிய முடிச்சுகள். உலகெங்கும் உள்ள கடல்களின் தரைத்தளத்தில் ஆழ்கடலில் அதிகமாக இருப்பவை இவை. மேங்கனீஸ், இரும்பு தவிர நிக்கல், தாமிரம், கோபால்ட், ஈயம், மாலிப்டெனம், கேட்மியம், வனேடியம், டைட்டானியம் போன்ற பல உலோகங்கள் இருக்கின்றன. இவற்றில் நிக்கல். தாமிரம் மற்றும் கோபால்டுக்கு நல்ல வணிக மதிப்பு இருக்கிறது. மந்திரிசபையின் ஒப்புதலுடன், 2002ம் வருடம் 25 மார்ச் அன்று சர்வதேச கடற்படுக்கை ஆணைக்குழுவுடன் (கடல் சார் சட்ட அமைப்பின் மூலமாக உருவாக்கப்பட்ட ஆணைக்குழு. இதில் இந்தியாவும் ஒரு உறுப்பினர்) பாலிமெட்டாலிக் முடிச்சுகள் பற்றி ஆய்வு செய்ய 15 வருட ஒப்பந்தம் போட்டுக் கொண்டது இந்தியா. நமது நாட்டின் தென்முனையில் இருந்து 200 கி.மீ தூரத்தில் கிட்டத்தட்ட 75,000 சதுர கி.மீ பரப்பளவுள்ள பிரதேசம் தற்போது இந்தியாவிடம் உள்ளது. ஒப்பந்தத்தில் உள்ள சரத்துகளின்படி இந்தியாவின் பல்வேறு நிறுவனங்களான தேசிய சமுத்திரவியல் நிறுவனம், தாது மற்றும் மூலப்பொருள் தொழில்நுட்ப நிறுவனம், தேசிய உலோகவியல் ஆய்வகம், அண்டார்டிகா மற்றும் கடல் ஆய்வு தொடர்பான தேசிய மையம், கடல்சார் தொழில்நுட்ப தேசிய நிறுவனம் ஆகியவற்றின் மூலம் நில அளவை, ஆய்வு, சுற்றுச்சூழல் பாதிப்பு மதிப்பீடு போன்ற பல விஷயங்களை மத்திய புவி அறிவியல் அமைச்சகம் செயல்படுத்தி வருகிறது. இந்த ஒப்பந்தத்தில் உள்ள அனைத்து கடமைகளையும் இந்தியா நிறைவேற்றி வருகிறது.
துருக்கி அதிபர் எர்டோகனுடன் பிரதமர் சந்திப்பு

சமர்க்கண்டில் ஷாங்காய் ஒத்துழைப்பு அமைப்பின் உச்சிமாநாட்டுக்கு இடையே துருக்கி அதிபர் திரு ரெசெப் தையிப் எர்டோகனை பிரதமர் திரு நரேந்திர மோடி சந்தித்தார். இரு தலைவர்களும் இந்தியா – துருக்கி இடையிலான உறவுகளை ஆய்வு செய்தனர். பொருளாதார உறவுகளில், குறிப்பாக இருதரப்பு வர்த்தகத்தில் சமீபத்திய ஆண்டுகளில் பெரும் முன்னேற்றம் அடைந்துள்ள நிலையில், பொருளாதார மற்றும் வணிக இணைப்புகளை மேலும் மேம்படுத்துவதற்கான சாத்தியக்கூறுகளை அவர்கள் ஒப்புக்கொண்டனர். இரு தலைவர்களும் பிராந்திய மற்றும் உலகளாவிய வளர்ச்சி பற்றிய கருத்துக்களையும் பரிமாறிக் கொண்டனர். இருதரப்பு விவகாரங்களில் மட்டுமல்லாமல், பிராந்தியத்தின் நலனுக்காகவும் வழக்கமான தொடர்புகளைப் பேண இரு தலைவர்களும் ஒப்புக்கொண்டனர்.
இந்தியா, இலங்கை இடையே மெய்நிகர் இருதரப்பு மாநாடு

பிரதமர் திரு நரேந்திர மோடியும், இலங்கை பிரதமர் திரு மஹிந்த ராஜபக்சவும் 2020 செப்டம்பர் 26 அன்று இருதரப்பு மெய்நிகர் மாநாடு ஒன்றை நடத்துகின்றனர். இலங்கை நாடாளுமன்றத் தேர்தலுக்குப் பிறகும், இந்தியா மற்றும் இலங்கைக்கு இடையே நீண்ட காலமாக நீடித்து வரும் நட்புறவின் பின்னணியிலும் நடக்கும் இந்த மாநாடு, இருதரப்பு உறவுகளுக்கான விரிவான செயல் திட்டத்தை ஆராயும் வாய்ப்பை இரு தலைவர்களுக்கும் வழங்குகிறது. இலங்கை பிரதமர் திரு மஹிந்த ராஜபக்சவின் டிவிட்டர் பதிவு ஒன்றுக்கு பதில் அளித்த பிரதமர் திரு நரேந்திர மோடி, இருதரப்பு நட்புறவை விரிவாக ஆய்வு செய்ய தான் ஆர்வமாக இருப்பதாக தெரிவித்துள்ளார். "கொவிட்டுக்கு பிந்தைய காலத்தில் நமது கூட்டுறவை மேலும் மேம்படுத்துவதற்கான வழிகளை நாம் ஆராயவேண்டும்," என்று அவர் கூறினார்.
உலக சூஃபி மாநாடு – பிரதமர் பங்கேற்கிறார்

புது தில்லியில் நடைபெறும் உலக சூஃபி மாநாட்டில் பிரதமர் திரு நரேந்திர மோடி இன்று மாலை பங்கேற்று உரையாற்ற உள்ளார். அதிகரித்து வரும் சர்வதேச தீவிரவாதத்தை எதிர்கொள்வதில் சூஃபியின் பங்கு குறித்து விவாதிக்கும் இம்மாநாட்டை அகில இந்திய உலாமா மற்றும் மஷாய்க் வாரியமும் இணைந்து நடத்துகின்றன. மதத்தின் பெயரில் அதிகரித்து வரும் தீவிரவாதத்தையும் அடிப்படை வாதத்தையும் எதிர்கொள்ளும் வகையில் நீண்ட கால தீர்வுகள் குறித்த விவாதங்கள் இம்மாநாட்டில் நடைபெறும். சர்வதேச அளவில் இஸ்லாமின் நவீன கொள்கைகளின் மையங்களில் இந்தியாவின் இடத்தை மீண்டும் உறுதி செய்யவும் அதன் முக்கியதுவத்தையும் இம்மாநாடு உணர்த்தும் என்று எதிர்பார்க்கப்படுகிறது. இன்று துவங்க உள்ள இந்த நான்கு நாள் மாநாட்டில், 20 நாடுகளை சேர்ந்த 200 க்கும் மேற்பட்ட பிரமுகர்கள் பங்கேற்பார்கள் என்று எதிர்பார்க்கப்படுகிறது. எகிப்து, ஜோர்டான், துருக்கி, இங்கலாந்து, அமெரிக்கா, கனடா, பாகிஸ்தான் மற்றும் பல்வேறு நாடுகளில் இருந்து ஆன்மிக தலைவர்கள், அறிஞர்கள், கல்வியாளர்கள், இறையியல் நிபுணர்கள் ஆகியோர் பங்கேற்க உள்ளனர்.
லோகமான்ய பால கங்காதர திலகர் பிறந்த தினத்தன்று பிரதமர் அவருக்கு தலை வணங்கினார்.

லோகமான்ய பால கங்காதர திலகர் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு தலை வணங்கினார். “சுதந்திர போராட்டத்திற்காக தன்னை அர்ப்பணித்ததோடு அவரை பின் பற்றியவர்களையும் நாட்டுக்காக தங்களை அர்ப்பணிக்க செய்தவர் லோகமான்ய பால கங்காதர் திலகர். லோகமானிய திலகர் எடுத்த முயற்சிகள் பெருமையையும் சுய நம்பிக்கையையும் அளித்தது. அது இந்தியாவின் வரலாற்றை வடிவமைக்க உதவியது” என்று பிரதமர் கூறினார்.
காவலர் பயிற்சி மற்றும் மேம்பாட்டில் தொழில்நுட்ப ஒத்துழைப்பு குறித்து இந்தியாவுக்கும் ஆப்கானிஸ்தானுக்கும் இடையில் இருதரப்பு புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், காவலர் பயிற்சி மற்றும் மேம்பாட்டில் தொழில்நுட்ப ஒத்துழைப்பு குறித்து இந்தியாவுக்கும் ஆப்கானிஸ்தானுக்கும் இடையில் இருதரப்பு புரிந்துணர்வு ஒப்பந்தம் கையெழுத்திடுவதற்கு ஒப்புதல் அளிக்கப்பட்டது. ஆப்கானிஸ்தான் தேசிய காவல் துறையின் திறன்களை அதிகரிக்கவும், அந்தப் பிராந்தியத்தில் பாதுகாப்பு வசதிகளை மேம்படுத்தவும் இந்தப் புரிந்துணர்வு ஒப்பந்தம் உதவியாக இருக்கும். புரிந்துணர்வு ஒப்பந்தம் கையெழுத்தாகும் தேதியில் இருந்து 5 ஆண்டு காலத்துக்கு இந்த ஒப்புதல் அளிக்கப்பட்டுள்ளது. அதன்பிறகு மேற்கொண்டு மாறுதல்கள் மற்றும் / அல்லது திருத்தங்கள் இல்லை என்ற நிபந்தனையுடன் மேலும் 5 ஆண்டுகளுக்கு இதை நீட்டிப்பு செய்யலாம். பின்னணி : இந்தியாவும் ஆப்கானிஸ்தானும் நட்புறவு கொண்ட நாடுகள். ஆப்கானிஸ்தான் தேசிய காவல் துறையினர் இந்தியாவில் பல்வேறு பயிற்சி நிலையங்களில் பயிற்சி பெறுவதற்காக அடிக்கடி வருகிறார்கள். இந்தியாவும் ஆப்கானிஸ்தானும் ஏற்கெனவே அக்டோபர் 2011-ல் “பாதுகாப்பு முக்கியத்துவத்தில் பங்களிப்பு குறித்த ஒப்பந்தம்” -ல் கையெழுத்திட்டுள்ளன. ஆப்கானிஸ்தான் நாட்டு உள்நாட்டு விவகார அமைச்சகம், ஐக்கிய நாடுகள் சபை மேம்பாட்டுத் திட்டம் (UNDP), ஆப்கானிஸ்தான் பிரதிநிதிகளும், புதுடெல்லியில் உள்ள MHA-வின் காவல் ஆராய்ச்சி & மேம்பாட்டு மையத்தின் (BPR&D) அதிகாரிகளும் அக்டோபர் 2016-ல் சந்தித்துப் பேசியுள்ளனர். காவலர் பயிற்சி, காவலர் மேம்பாடு, சட்டம் அமலாக்கம், ஆப்கானிஸ்தானில் சட்டத்தின் ஆட்சியை பலப்படுத்துதல் ஆகிய துறைகளில் இந்தியாவின் உதவி வேண்டும் என ஆப்கானிஸ்தான் பிரதிநிதிகள் விருப்பம் தெரிவித்திருந்தனர். இந்த ஒத்துழைப்பை முன்னெடுத்துச் செல்வதற்கு, தூதரக வழிமுறைகள் மூலமாக இந்தப் புரிந்துணர்வு ஒப்பந்தத்திற்கு, கூட்டாக ஒப்புக்கொள்ளப்பட்டது.
ஆடிக் கிருத்திகையை முன்னிட்டு மக்கள் அனைவருக்கும் பிரதமர் வாழ்த்து

பிரதமர் திரு.நரேந்திர மோடி, ஆடிக் கிருத்திகை நன்னாளை முன்னிட்டு மக்கள் அனைவருக்கும் வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் பதிவில் ; “ஆடிக்கிருத்திகை நன்னாளில் அனைவருக்கும் எனது நல்வாழ்த்துக்கள். முருகப்பெருமானின் அருள் எப்போதும் நமக்குக் கிடைக்க பிராத்திப்போம். நம் சமூகம் நலத்துடனும், வளத்துடனும் விளங்க அவன் அருள் புரியட்டும்“ என்று குறிப்பிட்டுள்ளார்.
வாரணாசியில் சமாஜிக் அதிகரிதா ஷிவிர் நிகழ்ச்சியில் உதவிப் பொருட்களை பிரதமர் வழங்கினார்.    மகாமானா எக்ஸ்பிரஸ் ரயிலை கொடியசைத்து தொடங்கி வைத்தார்.

வாரணாசியில் பிரதமர் திரு நரேந்திர மோடி அவர்கள் இன்று, சமாஜிக் அதிகரிதா ஷிவிர் நிகழ்ச்சியில் கலந்து கொண்டு உதவிப் பொருட்களை வழங்கினார். தையல் இயந்திரங்கள், பிரெய்லி பொருட்கள், காது கேட்கும் கருவிகள், நடக்க உதவும் கருவிகள் மற்றும் இதர பொருட்களை பிரதமர் வழங்கினார். மாற்றுத் திறனாளிகள் மற்றும் விதவைகள் இதில் பலன் பெற்றனர். அந்நிகழ்ச்சியில் பேசிய பிரதமர், ஏழைகளுக்கும் விளிம்பு நிலை மக்களுக்காகவும், இந்த அரசு சேவை செய்யும் என்று தான் பிரதமராக பதவியேற்பதற்கு முன்னதாகவே பேசியதை நினைவு கூர்ந்தார். இது தொடர்பாக மத்திய அரசு பல்வேறு நடவடிக்கைகளை எடுத்துள்ளதாக பிரதமர் கூறினார். வாரணாசியில் நடைபெறும் இந்த முகாம், இந்தியா முழுக்க நடந்த 1800 முகாம்களில் ஒன்று என்று பிரதமர் குறிப்பிட்டார். இதற்கு முன் உள்ள அரசுகள் நடத்திய முகாம்களோடு ஒப்பிடுகையில் இந்த எண்ணிக்கை மிக அதிகம் என்று கூறினார் பிரதமர். உதவிப் பொருட்கள் வழங்குவதில், இடைத்தரகர்கள் இருந்ததை இத்தகைய முகாம்கள் அடியோடு ஒழித்துள்ளன என்றும் பிரதமர் கூறினார். இடைத்தரகர்களை ஒழித்து, அரசு நிர்வாகத்தை செம்மைப் படுத்தியதற்காக தன் மீது தனிப்பட்ட தாக்குதல் தொடுக்கப்படுவதாக பிரதமர் தெரிவித்தார். இத்தகைய தாக்குதல்கள் ஏழை மற்றும் விளிம்புநிலை மக்களுக்கு உதவும் பாதையிலிருந்து தன்னை மாற வைக்காது என்றார் பிரதமர், மாற்றுத்திறனாளிகளை குறிக்கும் “விக்லாங்” என்ற வார்த்தைக்கு பதிலாக “திவ்யாங்” என்ற வார்த்தையை மாற்றியது குறித்து பிரதமர் கூறிப்பிட்டார். மாற்றுத்திறனாளிகளின் குறைகளை விட, அவர்களிடம் உள்ள புதிய திறமைகளைப் பற்றியே பார்வை இருக்க வேண்டும் என்றார் பிரதமர். மாற்றுத் திறனாளிகள் வசதிக்காக மத்திய அரசின் திட்டமான “சுகாம்யா பாரத் திட்டம்” பற்றி பிரதமர் எடுத்துக் கூறினார். பல்வேறு புதிய வசதிகளுடன் கூடிய மகானாமா எக்ஸ்பிரஸ் ரயிலை கொடியசைத்து தொடங்கி வைத்துப் பேசிய பிரதமர், ரயில்வே நிர்வாகத்தைப் பாராட்டினார். அந்நிகழ்ச்சிக்கு பேருந்தில் வருகை தருகையில் விபத்தை சந்தித்தவர்கள் குறித்து பிரதமர் பேசினார். அதிகாரிகளும் அமைச்சர்களும், மருத்துவமனைக்கு விரைந்து சென்று, காயமடைந்தவர்களைக் கவனித்துக் கொண்டதாக தெரிவித்தார். சிறிய காயங்களோடு அந்நிகழ்ச்சிக்கு வருகை தந்தவர்களை பிரதமர் சந்தித்து ஆறுதல் கூறினார்.
ஆயுஷ்மான் பாரத் திட்ட துவக்கத்திற்கான ஆயத்தப் பணிகள்: பிரதமர் ஆய்வு

மத்திய நிதிநிலை அறிக்கையில் அறிவிக்கப்பட்ட தேசிய சுகாதாரப் பாதுகாப்பு திட்டமான ஆயுஷ்மான் பாரத் திட்டத் துவக்கத்திற்கான உரிய ஆயத்தப் பணிகளின் முன்னேற்றம் குறித்து பிரதமர் திரு நரேந்திர மோடி நேற்று (05.03.2018) ஆய்வு செய்தார். இரண்டு மணிநேரம் நடைபெற்ற இந்த உயர்நிலை ஆய்வுக்கூட்டத்தில் பிரதமர் அலுவலகம், சுகாதாரம் மற்றும் குடும்பநல அமைச்சகம், நித்தி ஆயோக் ஆகியவற்றின் உயர் அதிகாரிகள், பிரதமருக்கு இதுவரை நடைபெற்ற பணிகள் குறித்து எடுத்துரைத்தனர். இந்தத் திட்டத்தின்படி குடும்பம் ஒவ்வொன்றுக்கும் 5 லட்சம் ரூபாய் காப்பீடு வழங்கப்படும். இந்தத் திட்டத்தில் 10 கோடி ஏழை, எளிய குடும்பங்கள் இலக்காகச் சேர்க்கப்படும். இத்திட்டத்தின் பயனாளிகள் நாடெங்கும் ரொக்கமில்லா மருத்துவ சிகிச்சைப் பலன்களைப் பெறுவார்கள். சுகாதாரம் மற்றும் ஆரோக்கிய மையங்கள் மூலம் விரிவான ஆரம்ப சுகாதார மருத்துவ வசதிகளை வழங்குவதற்கான ஆயத்த நடவடிக்கைகள் குறித்தும் பிரதமர் ஆய்வு செய்தார். சமுதாயத்தின் ஏழை மற்றும் நலிந்த பிரிவினருக்கு பயன்கள் சென்று சேரும் வகையில் நன்கு வடிவமைக்கப்பட்ட சிறந்த இலக்குகள் கொண்ட திட்டங்களை உருவாக்கிச் செயல்படுத்துமாறு அதிகாரிகளை பிரதமர் கேட்டுக் கொண்டார்.
பிரகதி மூலமாக பிரதமரின் கலந்துரையாடல்

விரைந்த நிர்வாகம் மற்றும் குறித்த நேரத்தில் முடிவுகள் என்பதற்காக தகவல் தொழில்நுட்பத்தின் அடிப்படையிலான பிரகதியின் மூலம் பிரதமர் திரு நரேந்திர மோடி அவர்கள் இன்று 11வது கலந்துரையாடலை நிகழ்த்தினார். பொது மக்களின் குறை தீர்ப்பில் ஏற்பட்டுள்ள முன்னேற்றங்கள் குறித்து பிரதமர் ஆய்வு செய்தார். இதில் மேலும் விரைந்து பணியாற்ற வேண்டும் என்று வலியுறுத்திய பிரதமர், குறை தீர்ப்பு என்பது ஜனநாயகத்தில் ஒரு முக்கிய அம்சம் என்று குறிப்பிட்டார். அடுத்த ஒரு மாதத்தில், அனைத்து குறைகளும் 60 நாட்களில் தீர்க்கப்பட வேண்டும் என்றார் பிரதமர். மூத்த அதிகாரிகள் இதில் தலையிட்டு செயல்படுத்த வேண்டும் என்றார். சாலைப் போக்குவரத்து, ரயில்வே, மின்சாரம், எண்ணை வளத் துறை, போன்ற துறைகளின் திட்டங்கள் மத்தியப் பிரதேசம், ஹரியாணா, ராஜஸ்தான், குஜராத், மகாராஷ்டிரா, கர்நாடகா, உத்தரப் பிரதேசம், பீகார் மற்றும் ஜார்க்கண்ட் ஆகிய மாநிலங்களில் செயல்படுத்தப்பட்டு வருகின்றன. இத்திட்டங்களில் ஏற்பட்டுள்ள முன்னேற்றங்கள் குறித்து பிரதமர் கேட்டறிந்தார். தொழில் தொடங்க ஏதுவான சூழல் குறித்து ஆய்வு செய்த பிரதமர் திரு நரேந்திர மோடி, தற்போது மாநிலங்களில் தொழில் தொடங்குவதில் நல்ல முன்னேற்றம் ஏற்பட்டுள்ளது என்று குறிப்பிட்டார். இது தொடர்பாக மேலும் முன்னேற்றம் ஏற்பட உறுதியோடு பணியாற்ற வேண்டும் என்றார் பிரதமர். டிஜிட்டல் இந்தியா திட்டத்தின் கீழ் உள்ள பல்வேறு திட்டங்களை பிரதமர் ஆய்வு செய்தார். நில ஆவணங்களை டிஜிட்டல் மயமாக்குவது தொடர்பாக ஆய்வு செய்த பிரதமர், அனைத்து நில ஆவணங்களையும் ஆதார் அட்டையோடு இணைக்க வேண்டும் என்றார். பிரதம மந்திரி பயிர்க் காப்பீட்டுத் திட்டத்தை வெற்றிகரமாக செயல்படுத்த இது முக்கியம் என்று பிரதமர் வலியுறுத்தினார். குடிமக்களுக்கு மின்னணு முறையில் வழங்கப்படும் சேவைகள் குறித்து கேட்டறிந்த பிரதமர், மாவட்ட வாரியாக நாடு முழுவதும் எத்தனை சேவைகள் வழங்கப்படுகின்றன என்று ஆய்வு செய்ய வேண்டும் என்று குறிப்பிட்டார். விதவைகள் ஓய்வூதியம், தொழுநோய் ஒழிப்பு போன்ற சமூக திட்டங்களில் ஏற்பட்டுள்ள முன்னேற்றங்களையும் பிரதமர் கேட்டறிந்தார்.
வெள்ளத்தால் பாதிக்கப்பட்டுள்ள பகுதிகளை பிரதமர் வான்வழி ஆய்வு செய்தார்

வெள்ளம் காரணமாக ஏற்பட்டுள்ள பேரழிவு நிலவரத்தை ஆய்வு செய்வதற்காக பிரதமர் திரு. நரேந்திர மோடி இன்று சென்னைக்கு வருகை தந்தார். தமிழ்நாட்டில் வெள்ளத்தால் பாதிக்கப்பட்டுள்ள சென்னை, காஞ்சீபுரம், திருவள்ளூர் மாவட்டங்களில் பிரதமர் வான்வழி ஆய்வு மேற்கொண்டார். வெள்ள நிலவரம் குறித்து முதல் அமைச்சர் செல்வி ஜெயலலிதாவிடம் பிரதமர் ஆலோசித்தார். அதைத்தொடர்ந்து “கடும் மழையால் ஏற்பட்டுள்ள பாதிப்புகளையும் துயரத்தையும் கண்டேன். இந்த தருணத்தில் தமிழக மக்களோடு மத்திய அரசு துணை நிற்கும். நிவாரணப் பணிகளை மேற்கொள்வதற்காக தமிழக அரசுக்கு உடனடியாக ரூ. 1000 கோடியை வெளியிடுமாறு உத்தரவிட்டுள்ளேன். இந்தத் தொகை ஏற்கனவே அறிவிக்கப்பட்டுள்ள ரூ. 940 கோடியுடன் கூடுதலாக இந்த தொகை வழங்கப்படும்” என்று கூறியுள்ளார்.
அம்பேத்கர் பிறந்தநாளையொட்டி மக்களுக்கு பிரதமர் வாழ்த்து

அம்பேத்கர் பிறந்தநாளையொட்டி, மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “அரசியல் சாசன சிற்பி பாபாசாஹேப் டாக்டர் பீம்ராவ் அம்பேத்கரின் பிறந்த நாளில் அவருக்கு மரியாதை செலுத்துவோம் ஜெய் பீம், என்று பிரதமர் தெரிவித்துள்ளார்.